Нa oснoву члaнa 180. стaв 3. Закона о здравственој заштити („Службени гласник РС”, број 25/19),

Министaр здрaвљa дoнoси

**ПРАВИЛНИК**

**о ближим условима, начину и поступку за добијање назива примаријус**

"Службени гласник РС", број 151 од 15. децембра 2020.

Члан 1.

Овим правилником прописују се ближи услови и начин поступка за добијање назива примаријус, као и остала питања у вези са добијањем назива примаријус.

Члан 2.

Назив примаријус може се доделити доктору медицине, доктору денталне медицине, магистру фармације и магистру фармације – медицинском биохемичару који има:

1) најмање 12 година радног искуства у обављању здравствене делатности, од чега најмање шест година после положеног специјалистичког испита;

2) објављене стручне и научне радове чији је једини аутор, првоименовани аутор или коаутор, бодоване са најмање 100 бодова, у складу са овим правилником, под условом да је 60 бодова остварио радовима у којима је једини или првоименовани аутор.

Члан 3.

У поступку добијања назива примаријус, стручни и научни радови бодују се на следећи начин:

1) Рад објављен у изводу (резиме, постер) у зборнику или његовом додатку (суплементу):

|  |  |  |  |
| --- | --- | --- | --- |
| Домаће штампано издање | Међународно штампано издање | Домаће електронско издање | Међународно електронско издање |
| 4 | 8 | 3 | 6 |
| 2 | 4 | 1 | 3 |

Постер се прихвата под условом да има обављену стручну рецензију и потврду организатора скупа;

2) Рад објављен у целини у зборнику или његовом додатку (суплементу):

|  |  |  |  |
| --- | --- | --- | --- |
| Домаће штампано издање | Међународно штампано издање | Домаће електронско издање | Међународно електронско издање |
| 6 | 10 | 4 | 8 |
| 3 | 6 | 2 | 4 |

3) Стручни часописи:

|  |  |  |  |
| --- | --- | --- | --- |
| Домаће штампано издање | Међународно штампано издање | Домаће електронско издање | Међународно електронско издање |
| 15 | 30 | 10 | 15 |
| 10 | 20 | 5 | 10 |

Радови из тач. 1), 2) и 3) овог члана објављују се у складу са прописом којим се уређује поступак и начин вредновања и квантитативно исказивање научноистраживачких резултата истраживача;

4) Монографија:

– Једини аутор или првоименовани аутор 20,

– један од осталих аутора 10;

5) Поглавље у стручним књигама:

– Једини аутор или првоименовани аутор 15,

– један од осталих аутора 10.

Ужа специјализација – 20

Студије другог степена и студије трећег степена – докторске академске студије не бодују се за звање примаријус.

Члан 4.

За добијање назива примаријус прихватају се само радови објављени у стручним научним часописима који имају ознаку: CIP – каталогизација у публикацији (ISSN, ISBN, UDK, UDC).

Зборници уколико немају каталогизацију морају имати научни, односно редакцијски одбор.

Члан 5.

Стручни и научни радови бодују се у периоду од положеног специјалистичког испита до момента подношења предлога за добијање назива примаријус. Период у којем се врши бодовање радова не може бити краћи од шест година, с тим што се радови не морају објављивати континуирано сваке године.

Члан 6.

Предлог за добијање назива примаријус подноси доктор медицине, доктор денталне медицине, магистар фармације и магистар фармације – медицински биохемичар, надлежна комора, одговарајућа секција или подружница Српског лекарског друштва, односно Савез фармацеутских удружења Србије, као и Друштво медицинских биохемичара Србије, министарству надлежном за послове здравља.

Уз предлог из става 1. овог члана за добијање назива примаријус достављају се докази о испуњености услова из чл. 2–5. овог правилника, и то:

1) оверене фотокопије диплома о стеченом образовању, специјалистичким студијама односно ужој специјализацији;

2) оверена фотокопија одобрења за самостални рад, односно лиценца надлежне коморе;

3) кратка радна биографија;

4) потврда здравствене установе, односно другог правног лица за које је посебним законом предвиђено да обавља и послове здравствене делатности и приватне праксе о дужини радног искуства у звању доктора медицине, доктора денталне медицине, магистра фармације и магистра фармације – медицинског биохемичара у обављању здравствене делатности у здравственој делатности, односно специјалистичког стажа;

5) списак објављених стручних и научних радова, који треба да садржи: назив рада, све ауторе, наслов часописа, зборника, односно друге публикације, годину објављивања и страну, односно стране на којима је рад одштампан;

6) фотокопија сваког рада са списка: насловна страна часописа, зборника, односно друге публикације, страна на којој се налазе имена чланова редакционог одбора (рецензија), страна, односно стране на којима је рад одштампан;

7) уз радове одштампане у изводу (резиме, постер) – оригинал рада у целини;

8) доказ од надлежне коморе да кандидату није изречена једна од дисциплинских мера;

9) потврду о чланству у одговарајућем струковном удружењу.

Члан 7.

О поднетим, односно објављеним стручним и научним радовима кандидата за доделу назива примаријус министарство надлежно за послове здравља прибавља мишљење Српског лекарског друштва, односно Савеза фармацеутских удружења Србије или Друштва медицинских биохемичара Србије.

Приликом одлучивања о добијању назива примаријус здравственим радницима са територије аутономне покрајине, претходно се прибавља мишљење надлежног органа аутономне покрајине, у складу са законом.

Члан 8.

Уверење о додели назива примаријус уручује министар надлежан за послове здравља, на свечан начин, уз присуство председника Српског лекарског друштва, Савеза Фармацеутских удружења, као и Друштва медицинских биохемичара Србије и председника комисија ових друштава.

Уверење о додели назива примаријус даје се на Обрасцу 1. који је одштампан уз овај правилник и чини његов саставни део.

Члан 9.

Даном ступања на снагу овог правилника престаје да важи Правилник о условима за добијање назива примаријус („Службени гласник РС”, број 51/06).

Члан 10.

Овај правилник ступа на снагу осмог дана од дана објављивања у „Службеном гласнику Републике Србије”.

Број 110-00-530/2019-04

У Београду, 11. децембра 2020. године

Министар,

др **Златибор Лончар,** с.р.

